KYK: Hoërskool Duineveld hou heerlike personeelfunksie | AWSUM School News }
Home›Regional News›Northern Cape›Hoërskool Duineveld›KYK: Hoërskool Duineveld hou heerlike personeelfunksie
Na 'n jaar se harde werk (wat nog eintlik ver van klaar is) het Veltieland se personeel op 8 November 2019 'n paar uur afgeneem om die jaar se hoogtepunte, harde werk, samesyn, kameraderie en die lekker in die lewe te vier.
Die afsluitingsfunksie is uitstekend beplan en uitgevoer deur me. Lizelle du Plessis, me. Ilza Taute, mnr. Fillip Venter en me. Annette Kruger. Ouers George en Corlia Slabbert was deel van die uitvoering van die dag deur onderskeidelik as busbestuurder/gasheer en gasvrou op te tree.
Die heerlike funksie het begin met 'n kosboksie onder die bome by die noordhek van die sportgronde. Na die ligte ete is almal in die antieke skoolbus met die bypassende naam van Oupa gelaai en die roete het begin! Die tema was 'Safari' gewees en bykans almal het volgens tema aangetrek. Dit het die gees in die bus net nog verder verbeter. Die roete het gelei na Bezalel, 25km op die Keimoespad, waar 'n interessante wynproe op almal gewag het.
Almal is daarna Oranjerus toe vir 'n koele roomys lafenis op die groen gras. Oupa se neus het daarna die pad Upington toe gevat waar die Safariroete afgesluit is met 'n heerlike kuier en ete by die nuwe Red-Ox restaurant op die walle van die Oranjerivier. 'n Meer perfekte laaste stop kon daar nie voor gevra word nie!
Velties wil graag aan almal betrokke by die heerlike afsluiting, hartlik bedank. Dit was 'n baie interessante aksiebelaaide roete en al was dit 'n afsluitingsfunksie kon dit enige tyd ook deurgaan as 'n spanbousessie!